Omnibus presentes litteras inspecturis, magister Hugo curie Senonensis officialis in Domino salutem. Noverint universi quod cum inter ecclesiam Vallis lucentis et ecclesiam Paraclitensis super decima sita inter Corgeneium et villam Sancti Mauricii questio verteretur, tandem dicte ecclesie super eadem querela in Petrum de Origniaco et Godefridum de Poisiaco compromiserunt. Qui arbitri dictum suum coram nobis protulerunt in hunc modum : quod ecclesia Paraclitensis totam decimam que est et erit in territorio quod protenditur a terra Remigii que contigua est terra Huimonis cum decima terre ejusdem Huimonis usque ad Lanciacum percipiet et quiete de cetero possidebit. Ecclesia vero Vallis lucentis totam decimam de alia terra predicti Remigii que contigua est ex altera parte terre dicti Huimonis et de territorio quod protenditur a dicta terra dicti Huimonis usque ad cheminum quinque fratrum et a dicto chemino usque ad metas sitas in fine terre Renaldi Moignum, similiter percipiet et libere possidebit. Quod ut ratum et firmum permaneat, presentem cartam sigillo Senonensis curie fecimus roborari. Actum anno Gracie M° CC° octavo decimo, mense maii.